b"\n_START_ARTICLE_\nSiamo dvyniai\n_START_PARAGRAPH_\nSiamo dvyniai (kitaip suaug\xc4\x99 dvyniai) - monozigotiniai dvyniai, kuri\xc5\xb3 k\xc5\xabnai susijung\xc4\x97 vystantis gimdoje. Tai retas fenomenas, kuris pasitaiko nuo 1 i\xc5\xa1 50000 iki 1 i\xc5\xa1 100000 gimim\xc5\xb3, yra labiau paplit\xc4\x99s pietvakari\xc5\xb3 Azijoje ir Afrikoje. Ma\xc5\xbedaug pus\xc4\x97 j\xc5\xb3 gimsta nei\xc5\xa1ne\xc5\xa1ioti, o kiek ma\xc5\xbeesn\xc4\x97 dalis turi stiprius apsigimimus, d\xc4\x97l kuri\xc5\xb3 negali gyventi. I\xc5\xa1gyvena tik apie 25% siamo dvyni\xc5\xb3. Toki\xc5\xb3 dvyni\xc5\xb3 moter\xc5\xb3 ir vyr\xc5\xb3 proporcija sudaro 3:1._NEWLINE_Siamo dvyni\xc5\xb3 atsiradimas ai\xc5\xa1kinamas dvejomis prie\xc5\xa1ingomis teorijomis. Senesn\xc4\x97 ir labiau pripa\xc5\xbeinta teorija yra skilimo, pagal kuri\xc4\x85 apvaisinta kiau\xc5\xa1ial\xc4\x85st\xc4\x97 dalinai pasidalija. Antroji teorija yra jungimosi, t. y. apvaisinta kiau\xc5\xa1ial\xc4\x85st\xc4\x97 visi\xc5\xa1kai pasidalija, bet kamienin\xc4\x97s l\xc4\x85stel\xc4\x97s randa tokias pat l\xc4\x85steles kitame embrione ir susijungia. Siamo dvyniai dalijasi tuo pa\xc4\x8diu chorionu, placenta, amniono mai\xc5\xa1u._NEWLINE__NEWLINE_Garsiausia suaugusi\xc5\xb3 dvyni\xc5\xb3 pora buvo \xc4\x8cangas ir Engas Bankeriai (1811 - 1874 m.). Broliai gim\xc4\x97 Siame, kaip anks\xc4\x8diau buvo vadinamas Tailandas. Jie daug met\xc5\xb3 dirbo P. T. Barnum'o cirke ir \xc5\xbei\xc5\xabrovams b\xc5\xabdavo pristatomi kaip Siamo dvyniai.\xc4\x8cangas ir Engas buvo sujungti odos ruo\xc5\xbeu, kremzl\xc4\x97mis bei dalijosi kepenimis. D\xc4\x97l j\xc5\xb3 garsumo pavadinimas Siamo dvyniai paplito ir tapo sinonimu pavadinti suaugusiems dvyniams.\n_START_SECTION_\nAtskyrimas\n_START_PARAGRAPH_\nOperacija atskirti suaugusius dvynius gali b\xc5\xabti labai paprasta ir labai sud\xc4\x97tinga, tai priklauso nuo to, kuri vieta suaugusi, ir kokiais vidaus organais dalijamasi. Dauguma atvej\xc5\xb3 operacija pasibaigia vieno arba ir abiej\xc5\xb3 dvyni\xc5\xb3 mirtimis, ypa\xc4\x8d, jei jie susijung\xc4\x99 galva. Tai sukelia gin\xc4\x8d\xc5\xb3 d\xc4\x97l medicinos etikos: ar galima operuoti rizikuojant \xc5\xbemogaus gyvybe, kai neatskirti dvyniai gyvent\xc5\xb3."